16.6.2023
FI
Euroopan unionin virallinen lehti
C 214/163 Torstai 19. tammikuuta 2023
42. korostaa, että kalastuksen valvontaa koskevan asetuksen (EY) N:o 1224/2009 meneillään olevassa tarkistuksessa olisi otettava huomioon pienimuotoisen kalastuksen erityispiirteet ja vältettävä sen rasittamista liialla byrokratialla erityisesti geopaikannuksen tai saalistietojen sähköisen lähettämisen osalta; kehottaa suunnittelemaan valvontajärjestelmän, joka soveltuu erityisesti pienimuotoisen rannikkokalastuksen todellisuuteen ja monimuotoisuuteen, johon kuuluu muun muassa äyriäisten ja nilviäisten kerääminen ja kalastus ilman aluksia, jolloin suhteellisuus ja vaiheittainen lähestymistapa ovat keskeisiä;
43. katsoo, että toiminnan monipuolistaminen kestävässä sinisessä taloudessa laajemmin on tärkeää, sillä siten voidaan tukea yhteisöjen kulttuuria ja edistää sellaisia kalastuksen sivutuotteita ja tuotteita, joilla on potentiaalia mutta ei kaupallista arvoa; katsoo kuitenkin, että tällainen toiminta ei saisi vaarantaa kalastustoimintaa tai kalastajien historiallisia oikeuksia mereen;
44. katsoo, että merialueiden käyttö muihin taloudellisiin tarkoituksiin ei saisi vaarantaa historiallisia kalastusoikeuksia; katsoo, että pienimuotoinen kalastus olisi sisällytettävä täysin näiden politiikkojen strategiseen suunnitteluun; katsoo, että vastaava tilanne on olemassa sisävesillä, joissa pienimuotoinen kalastus kärsii lisääntyvistä kalavaroihin ja makean veden käyttöön liittyvistä kiistoista ja joutuu kilpailemaan sellaisten alojen kanssa, joilla on kielteinen vaikutus rannikoiden luontotyyppeihin ja kalavaroihin;
45. korostaa, että suojeltujen merialueiden hoidosta johtuvat sosioekonomiset ja ympäristöön liittyvät haasteet tarjoavat mahdollisen ratkaisun, jolla voidaan sovittaa yhteen suojelu- ja kestävyystavoitteet sekä pienimuotoisen kalastuksen alan sisällyttäminen suojeltuja merialueita ja niiden lähialueita koskeviin hoitopäätöksiin; kehottaa tässä yhteydessä komissiota ja jäsenvaltioita kehittämään suojeltujen merialueiden hoitoa koskevia osallistavia lähestymistapoja, jotka perustuvat biologisiin ja sosioekonomisiin tietoihin ja jotka on laadittu, pantu täytäntöön ja tarkistettu yhdessä suojeltujen merialueiden toimijoiden, asianomaisten sidosryhmien ja pienimuotoisen kalastuksen alan kanssa; kehottaa komissiota ja jäsenvaltioita harkitsemaan osallistavien hoitokäytäntöjen kehittämistä, jotta voidaan myös löytää tasapaino pienimuotoisen kalastuksen kestävän kehityksen ja tarpeen mukaan vastuullisen matkailun kestävän kehityksen välillä;
46. kiinnittää huomiota taloudellisen ja sosiaalisen suojelun tarpeeseen kalastuskieltokausina ja toimintaa haittaavien katastrofien yhteydessä; korostaa, että tarvitaan mekanismeja, joilla korvataan tällaisina ajanjaksoina menetetyt ansiot; painottaa, että tällainen korvaus olisi laskettava aktiiviseksi työajaksi eläkkeitä ja muita sosiaaliturvaoikeuksia määriteltäessä;
47. katsoo, että sukupolvenvaihdos edellyttää, että luodaan nuoria ja naisia houkuttelevat olosuhteet, mikä tarkoittaa kalastuksesta saatavien tulojen lisäämistä ja niiden vakauden varmistamista sekä samanarvoisesta työstä maksettavan saman palkan periaatteen noudattamista, pienimuotoisen kalastuksen kiintiöiden kasvattamista tieteellisten lausuntojen mukaisesti, koulutuksen varmistamista siten, että kunkin jäsenvaltion erilaiset kalastuskäytännöt, pyydykset ja kalastukseen liittyvät tarpeet otetaan asianmukaisesti huomioon, sekä asianmukaisten työolojen ja turvallisuuden takaamista aluksilla; muistuttaa, että EMKVR:stä tuetaan koulutusta ja ammatillista kehitystä; katsoo, että koulutukseen olisi sisällyttävä vahva käytännön ulottuvuus ottaen huomioon koulutuspaikan kansallisen, alueellisen tai paikallisen todellisuuden erityispiirteet; katsoo lisäksi, että tämä olisi voitava yhdistää teoreettiseen koulutukseen ja että samalla olisi hyödynnettävä kalastusta nyt harjoittaville tai aiemmin harjoittaneille henkilöille kertynyttä tietämystä;
48. kehottaa lisäämään kalastusalan tutkimuksen taloudellisia ja teknisiä resursseja jäsenvaltioissa, jotta voidaan kehittää kalastukseen ja kalavaroihin liittyvää toimintaa sekä tehostaa ja parantaa tietojenkeruuta ja kalavarojen tilan arviointia;
49. kehottaa lisäämään kalastusalan tieteellisen tutkimuksen ja kehityksen taloudellisia ja teknisiä resursseja EU:ssa ja kaikissa jäsenvaltioissa; korostaa erityisesti tarvetta lisätä alan tutkimuslaitosten ja laboratorioiden aineellisia ja henkilöresursseja, jotta voidaan kehittää pienimuotoisen kalastuksen ja rannikkokalastuksen edistämiseen tähtääviä toimia sekä taata parempi ymmärrys kalakantojen ehtymisen eri syistä ja kalavarojen säilyttäminen; korostaa tarvetta ottaa kalastajat ja kalastajajärjestöt mukaan tieteelliseen seurantaan, kartoitukseen, tiedonkeruuseen, hallinnointiin ja valvontaan, jotta heidän tietämystään voidaan hyödyntää mahdollisimman paljon;